《宿华严院》
宋代·刘焘

夜宿雾山雾，晨茹芝山芝。
年来嗜好衰，但与青山宜。
登临意未惬，出户车已脂。
王事有期程，爱山岂余私。
崎岖田野间，食寝将安之。
天寒未落日，税驾忽在兹。
二山已陈迹，兹处尤新奇。
翠竹与黄花，一一对山扉。
对景自忘言，若怀予心期。
眠云饱山色，那得困与饥。
山僧喜我来，迎我留新诗。
我有爱山癖，山僧知不知。

作者简介：湖州长兴人，字无言。未冠入太学，与陈亨伯等以八俊称。哲宗元祐三年进士。苏轼称其文章典丽。善书法，笔势遒劲，召修阁帖。历任知郓州、秘阁修撰。有《见南山集》。